Bent Bøgsted (DF), 2011-01-18:
Forslaget her virker som et lille, uskyldigt forslag.
Det går ud på at forlænge revisionsfristen.
Derfor er det nødvendigt at sige, at vi gerne vil beholde revisionsfristen, for det kunne jo være, at der var noget, der skulle tages op i udstationeringsdirektivet.
Det mener vi i Dansk Folkeparti at der faktisk allerede er nu.
Jeg synes jo, at vi nu har mulighed for at tage fat på udstationeringsdirektivet.
Det er bl.a. udstationeringsdirektivet, der er skyld i, at arbejdere fra bl.a. Polen, Letland og Litauen frit kan rejse rundt i Danmark i 3 måneder og søge arbejde.
Man har ikke rigtig styr på, hvor mange der er i landet.
Så er der udenlandske virksomheder, der også er årsag til, at der kommer mange udenlandske arbejdstagere til Danmark.
Der er det berømte RUT-register, registrering af udenlandske tjenesteudbydere.
Der er virksomheder, der kommer til Danmark og byder ind på opgaver i Danmark.
Det skulle virke.
Der er kommet opstramninger.
I Dansk Folkeparti troede vi fra starten ikke på, at det virkede.
En opgørelse fra Dansk Byggeri viste, at der var 2.500 udenlandske byggevirksomheder i Danmark, men at der kun var 140, der var registreret.
Så kom opstramningen, der trådte i kraft den 1. januar.
Vi må så håbe, at den kommer til at virke og samle en hel del op.
I den forbindelse synes jeg, at det var på sin plads, hvis beskæftigelsesministeren tog fat i udstationeringsdirektivet.
Er der noget i udstationeringsdirektivet, vi kan ændre, og som kan sikre, at vi ikke får et pres på det danske arbejdsmarked i form af underbetalt udenlandsk arbejdskraft?
Det ville være formålstjenligt.
Det er lagt op, som om det kun er et spørgsmål om, hvorvidt der er mindsteløn, men der er mange andre ting, man kunne kigge på i udstationeringsdirektivet.
Jeg opfordrer beskæftigelsesministeren til at tage hånd om det her – hvis ellers beskæftigelsesministeren vil høre efter, hvad der bliver sagt – og sige: O.k., vi har en revision af udstationeringsdirektivet; arbejdsgivere og lønmodtagere ønsker ikke, at der skal fastsættes en mindsteløn, men det kunne jo godt være, at der var andre ting, vi kunne se på i udstationeringsdirektivet.
Og så kunne man indkalde til et møde om, hvordan vi kan gøre det.
Hvordan kan vi stramme op på det her udstationeringsdirektiv, så vi ad den vej kan modvirke underbetalt arbejdskraft, der kommer til Danmark?
Det er der jo en oplagt lejlighed til at gøre nu her, men jeg må indrømme, at jeg har mine tvivl om, at ministeren vil gøre det.
For det er nok noget med, at det er EU, og at det kan vi ikke, og at der er sådan nogle regler, vi er underlagt, og at det ikke er det, arbejdsgivere og lønmodtagerorganisationer vil.
De har jo kun fokus på, om det skal være en mindsteløn, der skal fastsættes ved lov, eller ej.
Men der er altså rigtig mange ting, man måske kunne gøre.
Man kunne se på, hvordan vi kan stramme udstationeringsdirektivet op, så det bliver vanskeligere for dem, der egentlig underbyder den danske arbejder, at komme til landet og arbejde.
Det ville være en opfordring fra Dansk Folkepartis side.
Umiddelbart er vi ikke begejstret for, at man bare lader det stå hen.
Men hvis ikke revisionsfristen bliver forlænget, ved vi, at det bliver skubbet til side, og så bliver der aldrig nogen sinde mere taget fat på udstationeringsdirektivet.
Så derfor er det også nødvendigt at beholde den revisionsfrist.
Men det er i hvert fald en opfordring fra Dansk Folkepartis side til, at ministeren tager sig sammen og ser på, om vi kan stramme udstationeringsdirektivet op.
Nu har vi lejligheden til det.
Det skal til revision.
Kan vi stramme op ad den vej?